KYK: Msimanga verbrand hope rekeninge vir e-tol | Netwerk24
Deur Isabel Venter 04 April 2019 11:33
“Hulle kan my maar kom aankeer, maar Gauteng se inwoners gaan nie meer verder misdadigers gemaak word deur ’n ongevraagde stelsel nie”.
Solly Msimanga, die DA se premierskandidaat, het Donderdag hope rekeninge vir agterstallige e-tol voor Sanral se hoofkantoor in Rooihuiskraal in Centurion, Pretoria, verbrand.
Volgens Msimanga het die DA hordes sulke rekeninge van oorbelaste inwoners in Gauteng ontvang wat dit nie kan bekostig om e-tol te betaal nie. Sy eie e-tol-rekening was meer as R20 000. Hy het dit eerste onder luide toejuiging van die skare verbrand.
Msimanga sê Sanral se besluit om vir eers nie hul agterstallige e-tolskuld in te vorder nie, is nie genoeg nie.
“Die DA sê dit is nie genoeg nie . . . Sanral en die mislukte ANC-regering moet besef e-tol werk nie en dat dit geskrap moet word,” sê Msimanga.
Hy sê inwoners is vuisvoos betaal aan Eskom- en brandstofrekeninge.
“Waar gaan die mense enige verligting vind? Die regering is besig om mense dood te belas.”
Solly Msimanga, DA-premierskandidaat vir Gauteng, stook ’n vuur wat DA-ondersteuners Donderdag voor die kantoor van Sanral in Pretoria gemaak het om hordes onbetaalde rekeninge vir e-tol te verbrand.Foto: Isabel Venter
Agterstallige e-tolrekeninge word verband.Foto: Isabel Venter
Meer oor: Solly Msimanga | E-Tol | Sanral
E-tol straf Gautengers
Sanral-baas skuld glo baie
E-tol: ‘Dank elitistiese Tito af’